
שינויים בתקציב לשנת 2006
היו"ר יעקב ליצמן:


אני פותח את הישיבה. הנושא: העברות תקציביות לשנת 2006. 

ראובן ריבלין:
אני רוצה להתייחס לוועדה שהוקמה על ידי יושב ראש הוועדה, למרות הסתייגותו. בוועדה נקבעו 3 חברים, 2 מהאופוזיציה, בהסכמה של הקואליציה, ואחד מהם הוא יו"ר הקואליציה.  תפקידה לעקוב אחרי התחייבותו הבלתי מסויגת של יושב ראש הקואליציה, בהסכמת כל חברי הוועדה, לדאוג לכך שנושא אחיות בתי הספר יתוקצב לשנת 2006 ב-20 מיליון שקל נוספים - לאחר שאותם 20 מיליון נגזלו מתקציב הפעילות, כך שגם 20 המיליון יצורפו לבסיס התקציב לשנת 2007. 

כמו כן הוסכם שב-2007 יתקיים דיון בין האוצר לוועדת הכספים לגבי מידת הצורך והסכום שיידרש לצורך פעילות - - - 

היו"ר יעקב ליצמן:
זה לא היה בסיכום, אבל אולי דיברתם על כך. בסיכום אמרתי 20 מיליון בסיס תקציב. 

ראובן ריבלין:
ועל עוד 10 מיליון נדון ב-2007, בהתאם לצרכים, משום שיש ויכוח אם צריך או לא צריך. 


נודע לי שמשרד האוצר הודיע חד משמעית שהוא לא מתכוון לקיים את החלטת ועדת הכספים. לכן אני מודיע שאני מבקש שהוועדה תחזור פעם נוספת ותקרא לאוצר לקיים את החלטות הוועדה. 

אורית נוקד:
היתה רביזיה?

היו"ר יעקב ליצמן:
הגשתי, אבל הם התחננו שאני אוריד את הרביזיה, אז הורדתי. אבל מה? אם לא הייתי חותם - - -  

חיים אורון:
הם עוד באים לפה. 

ראובן ריבלין:
כדאי להבהיר לאוצר שהחלטת הוועדה, נתקבלה פה אחד, תוך התחייבות הקואליציה כולה, לתמוך בהחלטת הוועדה וביוזמתה. אני מודיע לאוצר שאם הוא ינהג מנהג של זלזול ודחיית החלטות ועדת הכספים, ועדת הכספים תתייחס למשרד האוצר באותה מידה שהיא מודדת. 

חיים אורון:
אני רוצה להגיד משהו, ואני מתכוון להגיד את זה גם לאביגדור יצחקי. קובי הבר אמר לי אתמול בשדרות: "11 מיליון". אמרתי לו: "קובי, 20 מיליון". זה היה על הבמה, היינו על פאנל משותף.

תראו, למיטב זכרוני, אם אני לא טועה, זאת פעם ראשונה ב-18 שנה שאני הסכמתי להצביע בדבר שאני נגדו, וזה הקיצוץ של ה600 מיליון, עבור ה-20 מיליון האלה. אמרתי לאביגדור יצחק שבשביל ה-20 מיליון אני מוריד את ההתנגדות. ואפילו בסוף הפגישה הוא לחץ יד, כמו שעושים ביהלומים. זאת אומרת, עם כל הכבוד לכל הפקידים בכל המקומות, ה-9 מיליון שקל האלה, לפי דעתי, הם לא נושא למשא ומתן ואני מתנגד לוועדה. אני גם לא רוצה להיות חבר בשום ועדה. 

היו"ר יעקב ליצמן:
לא, אתה טועה. הבעיה היא שכבר הסכמנו לזה. אל"ף, חייבים לעשות ישיבה אחת. אני חולק עליך, אני יותר קיצוני ממך, אבל אחרי שהחלטנו שיש ועדה, אל תפר את זה. הוועדה הזאת תיפגש עם קובי הבר ומה שאתה אומר לפרוטוקול כרגע, אנחנו נודיע לו. עוד ישיבה לא תהיה. אין משא ומתן.

חיים אורון:
לשם דרכי נועם אני מקבל את דעתך - זה מזכיר לי את הסיפור של ה-44 מיליון מלפני שנתיים. שבסוף הישיבה, לאחר דיונים קשים על התקציב אני התפרצתי ואמרו 44 מיליון ולקח לנו שנתיים. 

היו"ר יעקב ליצמן:

רבותי, אני מתכונן לעמוד על זה שהסיכום יבוצע. אני אומר שני דברים. שמעתי את הטענה של קובי, כאילו אין צורך בזה,  לפני הישיבה וגם לאחריה. אתם אמורים לדעת אם יש או אין צורך. אתם לא חשודים בעיני ולכן כל זה לא משנה. אם הוועדה תגיע למצב שלא צריך, היא תגיד שלא צריך. 

ראובן ריבלין:
האחיות אומרות 30 מיליון ומשרד הבריאות אישר. אנחנו הסכמנו על 16 מיליון. אם הם באים ומזלזלים ודוחים את החלטותינו, כדבר שלא היה ולא נברא, זאת אומרת שאנחנו יכולים לדבר לקירות, אז רק שידעו שאותם קירות, שהם חושבים שאנחנו מדברים אליהם, ידברו אליהם. 

היו"ר יעקב ליצמן:
יש לנו היום העברה 111. אנחנו מדברים על תקציב פיתוח משרד האוצר ותקצוב מחשוב שוק ההון בסך 979,000 שקל. כן תקצוב היחידה להסכמי עבודה ושכר בסך 3,011,000 שקל.

אמנון הגיע. אמנון אתה ביקשת על זה רביזיה? 

ראובן ריבלין:


אני מציע לדחות את הדיון בזה עד אשר - - - 

היו"ר יעקב ליצמן:


לא. לזה אני לא מסכים. היא היתה 4 פעמים, יש כבוד לאנשים. 

אמנון כהן:

הנושא שרציתי לסגור עם האוצר לא טופל עדיין אבל אני מוריד את הריביזיה. 

היו"ר יעקב ליצמן:

מי בעד פנייה 111? 

הצבעה

בעד – רוב

נגד – אין

נמנעים – אין

פניה מספר 111 נתקבלה.

היו"ר יעקב ליצמן:


אושר.


חיים, מה רצית?

חיים אורון:
אני הייתי מבקש, אם היית מוכן למסור לנו, פחות או יותר\ מה התכנית שלך לחודשיים הקרובים. 

היו"ר יעקב ליצמן:
קשה לי להתחייב לחודשיים כי זה תלוי באביגדור יצחק. 

ראובן ריבלין:
אתמול בוועדת הכנסת היה ויכוח מתי צריכה ישראל ביתנו לפנות את מעמדה בוועדה לביקורת המדינה. היה ויכוח עקרוני האם יכול איש קואליציה לשבת - - - 

חיים אורון:


דקה היא לא יכולה להישאר שם.

ראובן ריבלין:

זה נכון במסורת, אבל זה לא נכון בעובדות כי דוד ליבאי היה יושב ראש וועדה פעמים, בהיותו בקואליציה, בכנסת ה-11 ובכנסת ה-12.  זאת היתה אחדות לאומית. בקואליציה היו 100 חברי הכנסת והיתה  גם מסורת לפני הבחירה הישירה שבה היו שני גושים. מאז, רן כהן כבר היה פעם כ-10 מנדטים ופעם כ-6 מנדטים – יושב ראש לתפארת.

הגיעו לפשרה עם סיעת המפד"ל בתוך האיחוד הלאומי, שחילוף המשמרות יעשה בהסכמה ב-1 לדצמבר. היה ויכוח בתוך האופוזיציה, מר ונוקב והישיבה התפוצצה. כדי להפרות את הדיון כאן אני רוצה לתת לכם אינפורמציה שדובר על 1 בדצמבר. למה 1 בדצמבר? כי צריכים לסדר סידור עבודה גם לסטס חברינו. 

אמנון כהן:


סטס פה.

ניסן סלומינסקי:


הם רוצים יושב ראש.

היו"ר יעקב ליצמן:

רבותי, אני אומר כך - - - 

יצחק וקנין:

אני חושב שאתה מתוח את החוט יותר מידי. בסופו של דבר גם אתה לא תהיה יושב ראש הוועדה. אל תמשוך את החוט יותר מידי.

היו"ר יעקב ליצמן:
אם חייב להגיד לך. אם אני אבין שהם לא בסדר, אני אמשוך את החוט יותר ממה שצריך, אני לא מפחד. אמרתי זה לפרוטוקול 20 פעמים. אם חלילה וסך הייתי עושה פשע, שוחד, משהו – אני לא מפחד. סך הכל אני הולך להגן על החלשים. אם בגלל זה ידיחו אותי – רבותי, תעשו מה שאתם רוצים, לא מפריע לי. זה אל"ף.

בי"ת, פוליטיקה זה פוליטיקה. אני לא רע בשחמט, אני מוכן להתמודד גם עם טומי לפיד בשחמט, אני יודע לשחק את זה. 

גימ"ל, אני לא אשנה את עמדתי כהוא זה. את הנושא של הקפאת ילדים וזקנה כאן לא יעבור. הדרך תיוודע לכם אחרי שאני אעשה את זה. אני לא רוצה להגיד לאף אחד מה אני הולך לעשות. אני הולך לטפל בזה. אנחנו גם נצביע על זה – גם זקנה וגם ילדים. 

על דברים אחרים אני מחכה לראות מה הם הולכים לעשות איתם. 

אמנון כהן:

אנחנו איתך. 

אורית נוקד:
כמה זה הסכום של ההקפאה של הקצבאות של הילדים?

היו"ר יעקב ליצמן:

300-400 מיליון שקל. 

שי חרמש:

רק כדי לקבל פרופורציות. אתמול בכנסת שדרות הופיע מנכל הביטוח הלאומי. בנתוני המחקר של הביטוח הלאומי מתברר כי הנחות היסוד היו 2%-2.5% עליית מדד. הציפייה פחות מ-0.5%. כל עלות הקצבאות לעדכון שהאוצר נאבק עליו הוא בין 200 ל-320 מיליון שקל. זה לא 1.2 מיליארד שקל.

היו"ר יעקב ליצמן:
בעצם אתה אומר לי שפקידי האוצר הם כאלה קטנים, ולא אנחנו. כי למה לקומם את מפלגת הגמלאים,  ש"ס – ואני לא מדבר על האופוזיציה. למה לקומם את כולם על זה? צריך להיות ראש קטן כדי לעשות את זה. שר האוצר, השבוע ביום שני, הכריז לגמלאים שהוא לא ישנה את הסעיף. 

אבישי ברוורמן:

הוא ישב איתי שלשום והוא ייתן את זה. 

אורית נוקד:

הוא יהיה חייב לתת. 

היו"ר יעקב ליצמן:
את יודעת למה? כי הוא שומע ממני כאן כמה אני החלטי. הוא יודע שאתם תתמכו בי, אני אומר את זה במפורש. אז למה לי להיות כזה פראייר ולהביא את זה לפה? אז אני אעשה ביזנס מזה. 

רבותי, אני אומר את זה כבר חודשיים, אני לא אומר את זה מיום ראשון, ואתם עדים לזה, זה לא יעבור כאן. אני לא אתן להם לעשות ביזנס מזה. ברגע שזה יבוא אלינו, נקיים דיון רציני על זה ואת השאר תשאירו לוועדה. 

שי חרמש:


יעקב, זה כסף קטן והוא ישיג תוצאה פוליטית. 

היו"ר יעקב ליצמן:

בגלל זה אני אומר לך, אפילו פוליטית לא אתן לו להשיג את זה כי אני אעשה את זה פוליטית, בלעדיו. 

אבישי ברוורמן:


סיעת העבודה הצהירה שאנחנו לא נצביע על התקציב ללא הקצבאות, ועל הילדים - - - 

היו"ר יעקב ליצמן:

לשאלה של חיים אורון. אנחנו צריכים לחכות לוועדת הכנסת כדי לראות אם תקציב המדינה יעבור אלינו, כי גפני לא פירגן לי שזה יעבור אלי. הוא ביקש את זה ואז העבירו את זה לוועדת הכנסת. הוא ביקש את זה, הוא לא רצה שוועדת השרים תדון על התקציב. ברגע שאנחנו נקבל את התקציב - - - 


אגב, מי הנציג של יהדות התורה בוועדה למעמד האשה?

יצחק וקנין:


אני חושב שיעקב כהן.

היו"ר יעקב ליצמן:


לגבי ניהול העבודה של הוועדה. ברגע שנקבל את חוק ההסדרים אנחנו נתמקד על חוק ההסדרים יותר מהתקציב. בתקציב, כמובן נביא את הדברים מהמשרדים. 

אגב, אני חייב לומר עוד דבר לפרוטוקול. אני חייב להגן על חברי הכנסת של ועדת הכספים, שהם חברים בוועדה משותפת לביטחון. צחי הנגבי עושה דברים שם שלא ייעשו. במקום להעביר את התקציב לוועדה המשותפת, שגם חברי ועדת הכספים שותפים בה - - - 

אלי אפללו:


בוא נגיד את האמת שאני חבר שם. 

היו"ר יעקב ליצמן:


אבל אתה לא חוקי.

היו"ר יעקב ליצמן:


עכשיו אני מגן עליך. תקשיב דקה ותראה שאני מגן עליך. הוא אמר שהוא הולך לדון על תקציב הביטחון אצלו ולכן חברי ועדת הכספים לא מורשים להיכנס. זאת אומרת שזה לא יהיה בוועדה המשותפת. זה מה שהוא החליט. 

לכן, אני מודיע לכם, רבותי, שוועדת הכספים עומדת לדון על תקציב הביטחון, כל הוועדה. אנחנו נתחיל בקטע של הביטחון שפורסם, הקטע הגלוי. נתחיל בזה ואחר כך אולי נעשה ועדה סודית. אני לא חושב שאני פחות טוב ממנו. אנחנו נלמד את החבר'ה האלה. 

חיים אורון:
מה הפסדתי?

ראובן ריבלין:


יושב ראש הוועדה החליט שעיקר עבודתה של ועדת הכספים - - - 

היו"ר יעקב ליצמן:

אני מגן על אפללו, על ג'ומס, ניסן, אבישי, על אמנון. אני לא זוכר מי השישי.

ניסן סלומינסקי:


אני אף פעם לא ידעתי מזה שאני חבר בוועדה המשותפת.

היו"ר יעקב ליצמן:


אפללו, נוקד, אמנון כהן, אורון ומסז'ניקוב.

ראובן ריבלין:


למה הגמלאים לא נמצאים?

היו"ר יעקב ליצמן:


צחי הנגבי, מתן וילנאי, עמירה דותן, יובל שטייניץ, אפי איתם. מטעם ועדת הכספים: אפללו, נוקד, אמנון כהן, אורון ומז'ניקוב.


ועדת הכספים הולכת לדון על תקציב הביטחון. כל חברי ועדת כספים בתוך הוועדה. אני חושב שזה עוול - - - 

אמנון כהן:


אבל יש לנו דיון שם. לא ללכת?

היו"ר יעקב ליצמן:


תלך, ומחרתיים תבוא אלי. אמנון, אם יש פורים, יש שושן פורים.

חיים אורון:


מה עם התקציב עצמו?

היו"ר יעקב ליצמן:
אמרתי שאני הולך להתחיל עם חוק ההסדרים. נדון בעיקר על משרדים שלא דנו קודם. 

ראובן ריבלין:


חוק ההסדרים יהיה עיקר עבודתה של הוועדה. 

שי חרמש:


יעקב, ראשון וחמישי הם על סדר היום?

היו"ר יעקב ליצמן:

כן. בשבוע הבא לא, אבל בהמשך בהחלט כן. 

בימי חמישי אנחנו ניסע לפריפריות בצפון ובדרום. הבטחתי שאני רוצה להיות באשקלון. נסייר גם אצל המפונים ואחר כך לאחד המקומות בצפון. הבטחתי ביקור באחד הישובים הערביים, ואני מתכוון לקיים. תודה רבה.

אלי אפללו:

ביקשתי דיון בנושא של הרכבת.

היו"ר יעקב ליצמן:
תכניס לסדר היום בשבוע הבא. הישיבה נעולה.

הישיבה ננעלה בשעה 10:00
